Liverpool FC – sezona 2013/2014.
Sezona 2013/14. Liverpool FC-a ukupno je 122. sezona ovog kluba u fudbalskoj ligi Engleske, a 51. zaredom u najjačem fudbalskom takmičenju u Engleskoj. Kraj prethodne sezone obilježio je loš plasman u Premier ligi, gdje je Liverpool zauzeo 7. poziciju, ali i rano ispadanje iz Liga kupa i FA kupa od Swanseaja i niželigaša Oldhama. Iako su ovo dosta loši rezultati za klub kakav je Liverpool FC, vlasnici kluba zadržali su postavljenog menadžera Brendana Rodgersa, prije svega zbog poboljšanja u igri u Premier ligi, u kojoj je Liverpool postigao znatno više golova nego prethodne sezone. Također, jedan od razloga povjerenja vlasnika u menadžera jest i njegova filozofija fudbala, kao i politika podmlađivanja ekipe, tako da je Liverpool trenutno jedna od najmlađih fudbalskih ekipa u Engleskoj. Veliki pomaci učinjeni su i na polju transfera, kao i na području sponzorskih ugovora (potpisani unosni ugovori sa sponzorima poput avioprijevoznika Garuda Indonesia i američkog proizvođača automobila Chevroleta). Liverpool FC je imao relativno uspješnu kampanju 2013/14. Iako su rezultati u nacionalnim kupovima bili veoma loši, može se reći da fudbaleri Liverpoola nisu imali sreće s izvučenim parovima, jer su u posljednjim utakmicama igrali u gostima protiv ljutih rivala Manchester Uniteda (3. kolo Liga kupa) i Arsenala (5. kolo FA kupa). Ipak Liverpool FC je ispunio postavljeni cilj - pozicija koja vodi u elitno fudbalsko klupsko takmičenje - Ligu prvaka. U jednom periodu pred kraj sezone Liverpool je bio vodeći tim na tabeli Premier lige, i trebalo je da ostvari još 2 pobjede da osigura 19. naslov prvaka Engleske u fudbalu, ali nažalost nisu uspjeli, jer su u 36. i 37. kolu izgubili od fudbalera Chelseaja te remizirali protiv fudbalera Crystal Palacea. No iako je razočaravajuća činjenica gubitak titule prvaka u predzadnjoj utakmici sezone, fudbaleri Liverpoola imaju razloga za zadovoljstvo, jer su nakon 5 godina osigurali povratak u UEFA Ligu prvaka, te su odigrali mnogo kvalitetnih i uvjerljivih utakmica (pobjede kod kuće protiv Evertona 4-0, Arsenala 5-1, te u gostima protiv Tottenhama 5-0 i Manchester Uniteda 3-0 npr.). Dobri rezultati potaknuli su vlasnike kluba da produže saradnju sa aktuelnim menadžerom Brendanom Rodgersom.